b'\n_START_ARTICLE_\nLa Font d\'en Carr\xc3\xb2s\n_START_SECTION_\nGeografia\n_START_PARAGRAPH_\nEn un terme de 9,7 km\xc2\xb2, solcat pel barranc de les Fontanelles, podem fer excursions a l\'assagador de les Covatelles, a la font de l\'Om. Per als senderistes hi ha la pujada al Gualde, a l\'Arrullador o a la muntanya de l\'Estudiant, que ens portar\xc3\xa0 a la cova de les Meravelles.\n_START_SECTION_\nHist\xc3\xb2ria\n_START_PARAGRAPH_\nEl seu origen es remunta a l\'edat del ferro, amb el jaciment iber de la muntanya del Rabat; d\'\xc3\xa8poca romana s\'hi conserven fragments de possibles est\xc3\xa0tues i monedes imperials, que mostren l\'exist\xc3\xa8ncia d\'una vila r\xc3\xbastica altoimperial al Portal Roig. Hi ha const\xc3\xa0ncia documental d\'unes l\xc3\xa0pides romanes trobades als voltants del castell de Rebollet. La refer\xc3\xa8ncia d\'aquest material, la fa Conrado \xc3\x80ngel en la seva hist\xc3\xb2ria de la Font recollida per Francesc Ferrer Pastor._NEWLINE_Durant el domini \xc3\xa0rab va ser coneguda com a Rafal\xc3\xad i estava sota jurisdicci\xc3\xb3 del senyoriu de Rebollet que, el 1241, fou donat, amb tot el seu territori, al noble Pere Eiximen d\'en Carr\xc3\xb2s o Carro\xc3\xa7, el qual llinatge va exercir-hi el senyoriu fins finals del segle XV, en qu\xc3\xa8 pass\xc3\xa0, junt al d\'Oliva, a Pere Centelles. El tercer senyor de la baronia de Rebollet va ser el seu net Francesc Carr\xc3\xb2s i de Cru\xc3\xaflles, a qui va succeir el seu fill Francesc, i la seva filla, Joana, casada amb Ramon de Boixadors. De la filla d\'en Ramon, Allemanda Carr\xc3\xb2s, casada amb Berenguer de Vilaragut (que el 1368 va refer el castell, destru\xc3\xaft pels castellans el 1344, durant la Guerra dels dos Peres), va passar als nets de Francesca Carr\xc3\xb2s, filla de l\'almirall i dona de Ramon de Riu-sec; Ramoneta de Riu-sec es va casar amb Pere de Centelles, senyor d\'Oliva. La baronia de Rebollet passava als Centelles, que es van intitular senyors de les baronies de Rebollet i d\'Oliva_NEWLINE_Posteriorment el posse\xc3\xafren els ducs de Gandia fins al 1771, en qu\xc3\xa8 acaba en mans del ducat d\'Osuna. La Font d\'en Carr\xc3\xb2s va ser la primera poblaci\xc3\xb3 del Pa\xc3\xads Valenciana en temps de democr\xc3\xa0cia a recuperar el seu nom originari en valenci\xc3\xa0 al 1977, i actualment els seus ve\xc3\xafns lluiten per eliminar el nom inventat en \xc3\xa8poca franquista de "Fuente Encarroz".\n_START_SECTION_\nEconomia\n_START_PARAGRAPH_\nLa base de l\'economia local era l\'agricultura, per\xc3\xb2 en els darrers anys aquesta activitat ha estat afectada per la crisi de la taronja. Com un substitut immediat, els fonters es dedicaren a la construcci\xc3\xb3. La crisi del 2008 ha deixat una part dels fonters en una situaci\xc3\xb3 econ\xc3\xb2mica prec\xc3\xa0ria. Una de les ind\xc3\xbastries semiartesanes que roman al poble \xc3\xa9s la f\xc3\xa0brica "El Bolo", que fa artesanament taulells hidr\xc3\xa0ulics de gran bellesa.\n_START_SECTION_\nGastronomia\n_START_PARAGRAPH_\nEls visitants d\'aquest poble podran gaudir dels saborosos plats t\xc3\xadpics, com l\'arr\xc3\xb2s al forn, l\'arr\xc3\xb2s amb crosta, entre altres tipus d\'arrossos i, per descomptat, de la magn\xc3\xadfica paella valenciana i de la carn a la brasa._NEWLINE_Cal destacar d\'entre els plats amb base d\'arr\xc3\xb2s el que s\'anomena "Putxero" (olla), del qual se\'n fa un Putxero popular a la pla\xc3\xa7a en el Porrart de sant Antoni.'